Motorverkope se buitelandse lewenslyn in gedrang | Netwerk24
Deur William Horne 02 Augustus 2019 15:40
Motorvervaardigers, wat al hoe meer staatmaak op die uitvoermark, moet verwag dat dié lewenslyn later vanjaar gaan uitrafel, waarsku ekonome.
’n Nuwe motor word in ’n Renault-fabriek vervaardig. Foto: Getty Images
Die verkope van nuwe passasiersvoertuie het in Julie met 8,2% teenoor verlede jaar getuimel. In Junie was die daling 3,2%. Passasiersvoertuie verteenwoordig meer as die helfte van alle verkope van nuwe voertuie.
Algehele nuwevoertuigverkope het met 3,7% in Julie op ’n jaargrondslag gedaal. Dié daling is versag deur die goeie uitvoersyfers. Verkope van nuwe voertuie vir uitvoermarkte het met 22,1% gestyg.
In die segment vir ligte handelsvoertuie is daar in Julie meer voertuie uitgevoer (14 766) as plaaslik verkoop is (13 852).
Volgens Lara Hodes, senior ekonoom van Investec, kan daar nie verwag word dat uitvoer vir die res van die jaar goed sal vaar nie.
Sy skryf dit toe aan groot onstuimigheid in wêreldhandel, asook die gebrek aan momentum in plaaslike vervaardiging.
Dit dui daarop dat motorverkope waarskynlik selfs verder gaan daal.
Nedbank sê in sy verslag oor motorverkope dat aanwysers van reële ekonomiese aktiwiteit nie op goeie nuus dui nie.
Selfs die onlangse verlaging in die rentekoers gaan nie verbruikers se koopkrag genoeg aanhelp om ’n wesentlike verskil aan motorverkope te maak nie.
“Dit sal net ’n beperkte invloed op verkoopsgroei hê, aangesien strukturele struikelblokke en beperkings van infrastruktuur sal aanhou om ekonomiese groei laag te hou.”
Dié sentiment word ook deur Mark Dommisse, voorsitter van die Nasionale Motorhandelaarsvereniging, gedeel.
“Ons doen ’n beroep op die regering om aggressief sy pogings aan te wend om groei te stimuleer.”
Volgens hom sal die rentekoers met baie meer as 25 basispunte moet sak voordat dit sou kon vergoed vir die treurige stand van die ekonomie.
Meer oor: Investec | Nedbank | Motorverkope | Motorhandel | Vervaardiging | Uitvoer